શાહિદ કપૂરે મહારાજ રાવલ રતન સિંહના પાત્ર સાથે ન્યાય કર્યો છે. તે શરૂઆતથી અંત સુધી શાલીન દેખાય છે. પરંતુ એક પાત્ર જે પૂરી ફિલ્મ પર કબજો કરીને રાખે છે તે છે અલાઉદ્દીન ખિલજી એટલે કે, રણવીર સિંહ. રણવીર અસલ જીંદગીમાં એનર્જીથી ભરપૂર છે. શરૂઆતથી અંત સુધી એક પાગલ, વિલાસી, વ્યભિચારી અને કુંઠિત માનસિકતા જેવા લક્ષણો જીવંત કરવામાં રણવીર જીવ રેડી દીધો છે. ‘ખલી વલી’ ગીતમાં તેનો હેપી ડાન્સ, તેની એનર્જી અદભુત છે. તેના ઘણા ડાયલૉગ્સ થિએટરની બહાર નીકળતા તમને યાદ રહી જશે. જેમ કે, ખિલજીની ક્રૂરતા દેખાડતો એક ડાયલૉગ – એક સીનમાં તેની પત્ની તેને કહે છે કે, ‘કંઈક તો ડર રાખો’ આની સામે તે પલટ જવાબ આપતા પૂછે છે કે, ‘આજ ખાને મેં ક્યા-ક્યા હૈ?’ જ્યારે તેને કહેવામાં આવે છે કે, જમવામાં બહુ બધા પકવાન છે ત્યારે ખિલજી જવાબ આપે છે કે, ‘જબ ખાને મેં ઈતના કુછ હૈ તો ખૌફ ક્યો ખાઉ?’ સાથે જ તેની અંદર છૂપાયેલા એક નિષ્ફળ પ્રેમીની વિહવળતાને દર્શાવતો એક ડાયલૉગ – તે પોતાના ગુલામ મલિક કાફૂરને રડમશ થઈને પૂછે છે, ‘કાફૂર બતા, મેરે હાથ મેં કોઈ પ્યારી લકીર હૈ, નહીં હૈ તો ક્યા તૂ ઐસી લકીર બના શકતા હૈ?’ કાફૂર પોતાના માલિકની આવી સ્થિતિ જોઈને રડી પડે છે.